14.03.2022

**JUHEND**

väärteomenetluses otsuse vaidlustamiseks

(maskikandmise kohustuse väidetava rikkumise korral)

Väärteomenetluse käigus koostatakse esmalt protokoll ja seejärel otsus. Käesolev juhend on koostatud, et anda juhised protokollile vastulause esitamiseks ja seejärel väärteoasjas kohtuvälise menetleja otsuse vaidlustamist maakohtus.

**Oluline on märkida, et kuna iga juhtum on erinev, siis tuleks käesolevat juhendmaterjali ja lisatud näidisdokumente ka vastavalt käsitleda – muutes, mida vaja muuta ja kuidas vaja. Näidisdokumendid on mõeldud vabaks kasutamiseks ja neid võib vabalt kasutada vastavalt vajadusele. Dokumentide esitamisel tuleb loomulikult kustutada nende päisest märge, et tegu on näidisdokumenidiga.**

Väärteomenetlust reguleerib väärteomenetluse seadustik, mis on kättesaadav aadressil <https://www.riigiteataja.ee/akt/122122021006>.

**I Protokollile vastulause esitamine**

* Oluline on kinni pidada tähtaegadest. Protokolli saamisel on märgitud enamasti ka vastulause esitamise tähtpäev, mis on 15 päeva protokolli kättesaamisest.
* Eelnimetatud 15 päeva jooksul on võimalik paluda (e-kirjaga) kohtuvälisel menetlejal väljastada teile digitaalselt toimiku materjalid – sealt on näha, millistele tõenditele tuginedes kohtuväline menetleja oma otsust teeb (NB! videoid ei väljastata, nendega on võimalik tutvuda kohapeal menetleja juures, leppides eelnevalt selleks sobiliku aja kokku).
* Vastulause näidis on lisatud käesolevale juhendile. Esmalt tuleb üle kontrollida ja täiendada kollaselt märgitud väljad. Vastava sisendi saab kohtuvälise menetleja protokollist.
* Kohtuväline menetleja maskikohustusega seotud rikkumiste puhul on kas Terviseamet või Politsei- ja Piirivalveamet. Vastavalt sellele tuleb ka lisada vastulausele kohtuvälise menetleja andmed.
* Vastulause p-s 4 võib tuua esile kõik põhjused, mille tõttu oli maskikandmine vastunäidustatud – sh tervisealaseid põhjused (on teada, et ei perearstid ega ka eriarstid pea kunagi vastavaid tõendeid ei väljasta, seega tõendeid ei saa lisada, kuid menetluses on võimalik lisada tõendina näiteks väljavõtteid digiloos sisalduvatest andmetest, mis tõendavad maskikandmise võimatust), maailmavaatelised põhjused vms.

**II Otsuse vaidlustamine maakohtus**

* Oluline on kinni pidada tähtaegadest. Väärteomenetluse otsuses on märgitud otsuse vaidlustamise tähtpäev – see on viimane kuupäev, mil saab esitada kaebuse elukohajärgsele maakohtule. Selle tähtaja ületamisel asja menetlusse ei võeta.
* Kaebuse näidis on lisatud käesolevale juhendile. Esmalt tuleb üle kontrollida ja täiendada kollaselt märgitud väljad. Vastava sisendi saab kohtuvälise menetleja otsusest. Lisaks on kaebust võimalik täiendada nii isiklike (tervislik seisund) kui maailmavaateliste põhjustega, mille tõttu oli maskikandmine konkreetse kaebaja puhul vastunäidustatud (vastav täiendus lisada näiteks kaebuse p-de 15 ja 16 vahele).
* Kohtu andmed tuleb täiendada vastavalt elukohajärgse maakohtu andmetega ([www.kohus.ee](http://www.kohus.ee/) )
* Kaebuses on võimalik esitada samad vastuväited, mis protokollile varasemalt on esitatud. Selgitusi võib täiendavalt lisada.
* Kaebuse esitamiseks tuleb saata digitaalselt allkirjastatud kaebus koos vaidlustatud otsusega kohtu menetlusposti aadressile, mis on leitav siit: <https://www.kohus.ee/eesti-kohtud/kohtususteem/maakohtud>

**III Menetlus maakohtus**

* Pärast kaebuse esitamist teavitab kohus teid asja menetlusse võtmisest.
* Kohus teavitab teid ka asja kohtuliku arutamise ajast (saadab kutse).
* Istungi toimumise ajal tuleb minna maakohtusse ja tugineda juba protokolli vastuväidetes ja kaebuses esitatud seisukohtadele. Üldine juhis kohtus käitumiseks on siin: <https://www.kohus.ee/kohtusse-poordujale/meelespea-kohtumajja-saabudes>

Lisad:

1. Vastulause näidis

2. Kaebuse näidis